NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VII. volebné obdobie

Číslo: CRD-1761/2016

**253a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 253) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

 Národná rada Slovenskej republiky uznesením zo 12. októbra 2016 č. 254 sa uzniesla prerokovať vládny návrh zákona, **ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 253)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov **(tlač 253)** zaujali **výbory** Národnej rady Slovenskej republiky tieto **stanoviská:**

**Ústavnoprávny výbor Národnej rady Slovenskej republiky** v uznesení č. 90 zo 16. novembra 2016,

**Výbor Národnej rady Slovenskej republiky pre financie a rozpočet** v uznesení č. 93 z 15. novembra 2016

a

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 35 z 10. novembra 2016

zhodne **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

K čl. I body 7, 10 a 17

V čl. I bode 7 v § 11 ods. 3 úvodnej vete, ods. 5 a 6, v bode 10 v § 14 ods. 4 úvodnej vete a ods. 5 a v bode 17 v § 17 ods. 2 písm. a) sa vypúšťa slovo „finančných“.

Zjednotenie terminológie návrhu zákona so zákonom č. 396/2012 Z. z. o Fonde na podporu vzdelávania v znení neskorších predpisov. V celom texte zákona č. 396/2012 Z. z. sa používa iba pojem „prostriedky“, nie „finančné prostriedky“.

Ústavnoprávny výbor NR SR

Výbor NR SR pre financie a rozpočet

 **Gestorský výbor odporúča schváliť**

K čl. I bod 7

V čl. I bode 7 v § 11 ods. 3 písm. g) sa nad slovom „opatrovanie“ odkaz „16c)“ označuje ako odkaz „17)“.

V nadväznosti na to sa primerane upraví aj znenie úvodnej vety k poznámkam pod čiarou a označenie príslušnej poznámky pod čiarou.

Legislatívno-technická úprava číslovania odkazov.

Ústavnoprávny výbor NR SR

Výbor NR SR pre financie a rozpočet

 **Gestorský výbor odporúča schváliť**

K čl. I bod 7

V čl. I bode 7 v poznámke pod čiarou k odkazu 16a sa vypúšťa citácia „§100l ods. 2 zákona o sociálnych službách a o zmene a doplnení zákona 455/1991 o živnostenskom podnikaní (živnostenský zákon) v znení neskorších predpisov.“.

Vypúšťa sa odkaz na neexistujúce ustanovenie zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

Ústavnoprávny výbor NR SR

Výbor NR SR pre financie a rozpočet

 **Gestorský výbor odporúča schváliť**

K čl. I bod 9

V čl. I bode 9 v § 14 ods. 1 sa na začiatok vkladá nová prvá veta, ktorá znie: „O pôžičku pre pedagógov z prostriedkov fondu môže požiadať pedagóg.“ a v písmene d) sa vypúšťa slovo „má“ a za slovo „žiadosti“ sa vkladajú slová „dosiahne vek“.

Dopĺňa sa identifikácia osoby, ktorá môže byť žiadateľom o pôžičku pre pedagógov z prostriedkov fondu (obdobne ako je v súčasnom znení § 14 ods. 1 a v § 10 ods. 1 v prípade pôžičky pre študentov). Súčasne sa upravuje formulácia v § 14 ods. 1 písm. d).

Ústavnoprávny výbor NR SR

Výbor NR SR pre financie a rozpočet

 **Gestorský výbor odporúča schváliť**

K čl. I bod 13

V čl. I bode 13 sa na konci prvej vety bodka nahrádza slovom „a“ a slovo „Druhá“ sa nahrádza slovom „druhá“.

Legislatívno-technická úprava. Spájajú sa vety v novelizačnom bode, aby bolo jednoznačne identifikované ustanovenie, v ktorom sa vypúšťa druhá veta.

Ústavnoprávny výbor NR SR

Výbor NR SR pre financie a rozpočet

 **Gestorský výbor odporúča schváliť**

K čl. I bod 17

V čl. I bode 17 v § 17 ods. 8 písm. a) sa slová „dlžníka fondu“ nahrádzajú slovami „žiadateľa, ktorému bolo poskytnutie pôžičky schválené“.

Úprava terminológie, keďže v čase zverejnenia zoznamu schválených pôžičiek žiadateľ ešte nemá status dlžníka fondu. V zmysle § 12 ods. 4 a § 15 ods. 4 zákona č. 396/2012 Z. z. sa študent, resp. pedagóg stáva dlžníkom fondu až uzavretím zmluvy o pôžičke.

Ústavnoprávny výbor NR SR

Výbor NR SR pre financie a rozpočet

 **Gestorský výbor odporúča schváliť**

K čl. I bod 22

V čl. I bod 22 znie:

„22. Za § 23a sa vkladá § 23b, ktorý vrátane nadpisu znie:

„§ 23b

Prechodné ustanovenia k úpravám účinným

od 1. januára 2017

(1) Na zmluvy o pôžičke uzatvorené do 31. decembra 2016 a na zmluvy o pôžičke uzatvorené od 1. januára 2017 na základe žiadostí o pôžičku doručených fondu do 31. októbra 2016 sa vzťahujú právne predpisy účinné do 31. decembra 2016.

(2) Prvý termín na doručenie žiadostí o pôžičku pre pedagógov podľa § 14 ods. 6 je 30. jún 2017.“.“.

Účelom predmetného pozmeňovacieho návrhu je zabezpečiť vo všetkých ohľadoch rovnaké zaobchádzanie so žiadateľmi o pôžičku, ktorí podali žiadosti do 31. októbra 2016. Pôvodný návrh v § 23b ods. 2 rieši prechodné ustanovenie vo vzťahu k úrokovej sadzbe. Návrhom zákona sa však okrem spôsobu určovania úrokovej sadzby menia aj ďalšie podmienky poskytovania pôžičiek, preto by sa prechodné ustanovenie malo týkať všetkých podmienok poskytnutia pôžičky a nielen úrokovej sadzby.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 7** spoločnes odporúčaním ich **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov **(tlač 253) schváliť v znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania vládneho návrhu zákona, **ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 253a)** bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 21. novembra 2016 č. 45.

Týmto uznesením výbor zároveň poveril spoločnú spravodajkyňu **Katarínu Cséfalvayovú**, aby na schôdzi Národnej rady Slovenskej republiky informovala o výsledku rokovania výborov, stanovisku a návrhu gestorského výboru.

Bratislava november 2016

**Ľubomír Petrák v. r.**

predseda

Výboru NR SR pre vzdelávanie, vedu, mládež a šport